**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΛΙΒΑΔΕΙΑΣ**

**ΤΗΛ. 2261029949**

**e-mail: gram@eirinodikeio-livadeias.gov.gr**

**ΠΡΑΞΗ 74/2021**

 **O ΔΙΕΥΘΥΝΩΝ ΤΟ ΕΙΡΗΝΟΔΙΚΕΙΟ ΛΙΒΑΔΕΙΑΣ**

Αφού έλαβε υπόψη του:

 1) Την υπ' αριθμ. **Δ1α/Γ.Π.οικ. 22439/10-4-2021, ΦΕΚ Β 1441** Κοινή Υπουργική Απόφαση των Υπουργών Οικονομικών – Ανάπτυξης και Επενδύσεων –Προστασίας του Πολίτη – Εθνικής Άμυνας – Παιδείας και Θρησκευμάτων – Εργασίας και Κοινωνικών Υποθέσεων – Υγείας – Περιβάλλοντος και Ενέργειας – Πολιτισμού και Αθλητισμού – Δικαιοσύνης – Εσωτερικών – Μετανάστευσης και Ασύλου –Υποδομών και Μεταφορών – Ναυτιλίας και Νησιωτικής Πολιτικής – Αγροτικής Ανάπτυξης και Τροφίμων, με θέμα "Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από  **τη Δευτέρα 12 Απριλίου 2021 και ώρα 6:00 έως και τη Δευτέρα 19 Απριλίου 2021 και ώρα 6:00**

2) Το άρθρο 83 παρ. 1 του Ν. 4790/2021, στο οποίο περιέχονται διατάξεις για την επαναλειτουργία των πολιτικών δικαστηρίων και της διαδικασίας της αναγκαστικής εκτέλεσης και

 3) Τις υπηρεσιακές ανάγκες καθώς και την εύρυθμη λειτουργία των υπηρεσιών του Ειρηνοδικείου Λιβαδειάς και

 4) Τους προφανείς κινδύνους που εγκυμονεί πλέον για όλους η προσωπική επαφή και το γεγονός ότι στους χώρους του Ειρηνοδικείου Λιβαδειάς υπό κανονικές συνθήκες, παρατηρείται καθημερινά μεγάλος συνωστισμός πολιτών

 **ΑΠΟΦΑΣΙΖΕΙ**

Για το χρονικό διάστημα **από την Τρίτη 13-4-2021 και ώρα 6:00 έως και τη Δευτέρα 19-4-2021 και ώρα 6:00**, ισχύουν τα ακόλουθα:

**1)Αναστέλλονται προσωρινά οι δίκες** που έχουν προσδιοριστεί, με την επιφύλαξη των κατωτέρω (υπ’ αριθ. 2) εξαιρέσεων.

**2)Εξαιρούνται από την αναστολή, ήτοι θα διεξάγονται κανονικά:**

α) Οι **δίκες** της τακτικής διαδικασίας που εκδικάζονται σύμφωνα με τις διατάξεις του **Ν. 4335/2015 (νέα τακτική διαδικασία)**.

β) οι δίκες **ανακοπών** κατά της εκτελεστικής διαδικασίας καθώς και των παραδεκτώς σωρευόμενων στο ίδιο δικόγραφο αιτημάτων και οι δίκες **εργατικών** διαφορών, στις οποίες δύνανται να εξετάζονται μάρτυρες στο ακροατήριο.

γ) δίκες ασφαλιστικών μέτρων, που έχουν ως αντικείμενο εργατικές διαφορές, ανακοπές και αιτήσεις αναστολής κατά της εκτελεστικής διαδικασίας, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, ευρωπαϊκή διαταγή δέσμευσης λογαριασμού, κατ΄ άρθρο 738Α ΚΠολΔ, οι ανακλήσεις αυτών, καθώς και οι σχετικές με αυτές διαφορές του άρθρου 702 ΚΠολΔ, καθώς και των παραδεκτώς σωρευόμενων στο ίδιο δικόγραφο αιτημάτων, στις οποίες δύνανται να εξετάζονται μάρτυρες στο ακροατήριο.

δ)Τα πινάκια και εκθέματα των δικασίμων κάθε ημέρας των παραπάνω διαδικασιών [εργατικών, ανακοπών, αναστολών και ασφαλιστικών] πλην της νέας τακτικής (άρθρο 237 και 238 του ΚΠολΔ) θα κατανέμονται χρονικά εντός της αυτής ημέρας από τον αρμόδιο για την εκδίκαση των υποθέσεων των εγγεγραμμένων σε κάθε πινάκιο ή έκθεμα δικαστή και ο καταμερισμός αυτός με πρωτοβουλία του γραμματέα θα γνωστοποιείται καθημερινά και πάντως το αργότερο την προηγούμενη της δικασίμου εργάσιμη ημέρα στους διαδίκους ή πληρεξούσιους δικηγόρους τους με αποστολή ηλεκτρονικού μηνύματος στον οικείο δικηγορικό σύλλογο.Κατά τη συζήτηση στα ακροατήρια που εκδικάζονται οι παραπάνω υποθέσεις θα προτάσσονται οι υποθέσεις του πινακίου ή εκθέματος για τις οποίες οι πληρεξούσιοι δικηγόροι των διαδίκων με κοινή ανέκκλητη δήλωση τους έχουν διατυπώσει αίτημα αναβολής χωρίς παράστασή τους στο ακροατήριο, το οποίο (αίτημα) έχουν υποβάλει στην οικεία γραμματεία του Ειρηνοδικείου Λιβαδειάς μέσω μηνύματος ηλεκτρονικού ταχυδρομείου το αργότερο μέχρι τις 12.00 μ.μ. της προηγούμενης της δικασίμου εργάσιμης ημέρας, καθώς και αυτές για τις οποίες όλοι οι διάδικοι έχουν δηλώσει στην οικεία γραμματεία του δικαστηρίου ότι δεν επιθυμούν να εξετάσουν κατά τη συζήτηση των υποθέσεων τους μάρτυρα μέσω μηνύματος ηλεκτρονικού ταχυδρομείου, το αργότερο μέχρι τη δωδεκάτη ώρα της προηγούμενης της δικασίμου εργάσιμης ημέρας. [άρθρο 83 παρ. 3 και 4 ν.4790/2021].

ε) Οι δίκες **εκουσίας δικαιοδοσίας**, συμπεριλαμβανομένων των Ν. 3869/2010 και 4605/2019, στις οποίες δεν θα εξεταστούν μάρτυρες. Στις περιπτώσεις αυτές, πρέπει να λάβει χώρα τουλάχιστον την προηγούμενη εργάσιμη ημέρα της δικασίμου, και έως τις 12:00 (το μεσημέρι), **έγγραφη δήλωση** των πληρεξουσίων Δικηγόρων όλων των διαδίκων, μέσω ηλεκτρονικού ταχυδρομείου (πρβλ. και άρ. 158 παρ. 3 Ν. 4764/2020), **ότι η συγκεκριμένη υπόθεση θα εκδικαστεί χωρίς την εξέταση μαρτύρων/ διαδίκων**. Η ανωτέρω δήλωση, στην οποία πρέπει να αναφέρεται ο αριθμός κατάθεσης του δικογράφου, η διαδικασία, η δικάσιμος και τα ονόματα των διαδίκων, θα αποστέλλεται στη Γραμματεία του Δικαστηρίου, στην ηλεκτρονική διεύθυνση (e-mail) gram@eirinodikeio-livadeias.gov.gr . Επισημαίνεται ότι για τις υποθέσεις στις οποίες έχει χωρήσει, κατά τα ανωτέρω, έγγραφη δήλωση περί μη εξέτασης μάρτυρα/ διαδίκου, θα πρέπει να παρίστανται οι πληρεξούσιοι Δικηγόροι αυτοπροσώπως κατά την εκδίκαση της υπόθεσης στην προσδιορισθείσα δικάσιμο, σύμφωνα με τις διατάξεις του ΚΠολΔ, προς αποφυγή ερημοδικίας. Επίσης, στις παραπάνω υποθέσεις (εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]), μπορούν να υποβάλλονται, σύμφωνα με το άρθρο 83 παρ. 3 του Ν. 4790/2021, **συναινετικά αιτήματα αναβολής** με κοινή ανέκκλητη δήλωση των πληρεξουσίων Δικηγόρων όλων των διαδίκων, κατ’ απόκλιση της παρ. 2 του άρθρου 115 ΚΠολΔ, η οποία (δήλωση) αποστέλλεται ομοίως στην προαναφερθείσα ηλεκτρονική διεύθυνση , το αργότερο μέχρι τις 12:00 (το μεσημέρι) της προηγούμενης της δικασίμου εργάσιμης ημέρας, στη δε περίπτωση αυτή η αναβολή χορηγείται κατά την εκφώνηση της υπόθεσης στην προσδιορισθείσα δικάσιμο και χωρίς παράσταση των πληρεξουσίων Δικηγόρων. **Οι υποθέσεις εκούσιας δικαιοδοσίας** (συμπεριλαμβανομένων των Ν. 3869/2010 και 4605/2019), **για τις οποίες δεν θα έχουν αποσταλεί οι παραπάνω έγγραφες δηλώσεις** (περί μη εξέτασης μάρτυρα/ διαδίκου ή συναινετικής αναβολής κατά περίπτωση) **θα αποσύρονται οίκοθεν από το πινάκιο και δεν θα εκφωνούνται**.

στ) Η δημοσίευση διαθηκών, καθώς και η κήρυξή τους ως κυρίων. Οι υποθέσεις αυτές θα εκφωνηθούν κανονικά, χωρίς να απαιτείται η υποβολή οιασδήποτε έγγραφης δήλωσης την προηγούμενη εργάσιμη ημέρα της δικασίμου, ενώ για την κήρυξη διαθηκών ως κυρίων δύναται, κατ’ εξαίρεση, να εξετάζονται μάρτυρες στο ακροατήριο.

ζ) Η συζήτηση αιτήσεων για παροχή νομικής βοήθειας.

η) Η **συζήτηση αιτήσεων χορήγησης ή ανάκλησης προσωρινών διαταγών** (ασφαλιστικών μέτρων και εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]). Τα αιτήματα χορήγησης ή ανάκλησης προσωρινών διαταγών θα συζητούνται, χωρίς την εξέταση μαρτύρων και διαδίκων, διά έγγραφων υπομνημάτων των πληρεξουσίων Δικηγόρων των διαδίκων, τα οποία θα προσκομίζονται, μαζί με το γραμμάτιο προείσπραξης και τις οικείες εκθέσεις επίδοσης, από τους αυτοπροσώπως παριστάμενους πληρεξούσιους Δικηγόρους κατά την προσδιορισθείσα δικάσιμο. Σε περίπτωση που δεν υποβληθεί υπόμνημα από κανέναν από τους διαδίκους, η συζήτηση θα ματαιώνεται (και δεν θα αποσύρεται). **Συναινετικά αιτήματα αναβολής** μπορούν να υποβάλλονται, σύμφωνα με το άρθρο 83 παρ. 3 του Ν. 4790/2021, με κοινή ανέκκλητη δήλωση των πληρεξουσίων Δικηγόρων όλων των διαδίκων, κατά τα ειδικώς αναφερόμενα ανωτέρω (υπ’ αριθ. 2β-2γ). Οι προσωρινές διαταγές που έχουν ήδη χορηγηθεί και έχουν ισχύ έως τη συζήτηση της υπόθεσης, η οποία έχει προσδιοριστεί κατά το άνω χρονικό διάστημα της αναστολής, θα παρατείνονται οίκοθεν με απόφαση του Προέδρου Υπηρεσίας, ο οποίος θα ορίζει και τη διάρκεια της παράτασης, χωρίς να απαιτείται κάποια ενέργεια ή παρουσία των διαδίκων ή/ και των πληρεξουσίων Δικηγόρων τους, άλλως, θα λογίζονται αυτοδικαίως παραταθείσες μέχρι τη νέα δικάσιμο, που θα ορισθεί (βλ. άρθρο 83 παρ. 8 του Ν. 4790/2021).

θ) Η δημοσίευση αποφάσεων, πράξεων, διατάξεων και διαταγών.

**3)** Επίσης, **επιτρέπεται**:

α) Η κατάθεση, με φυσική παρουσία, πάσης φύσεως δικογράφων όλων των διαδικασιών, συμπεριλαμβανομένων των ενδίκων μέσων και των αιτήσεων παροχής νομικής βοήθειας.

β) Η κατάθεση αιτήσεων διαταγών πληρωμής, απόδοσης μισθίου, κληρονομητηρίων, σύστασης σωματείου και τροποποίησης καταστατικού σωματείου.

γ) Η λήψη ενόρκων βεβαιώσεων, είτε με κλήτευση του αντιδίκου, είτε προς προσκόμιση αυτών στο Δικαστήριο, είτε με κατεπείγοντα χαρακτήρα. Προς αποφυγή δε συγχρωτισμού προτείνεται ο χρονικός καταμερισμός τους κατά τη διάρκεια της ημέρας. Για τον λόγο αυτό οι πληρεξούσιοι Δικηγόροι των αιτούντων τη λήψη ένορκης βεβαίωσης θα πρέπει να επικοινωνούν τηλεφωνικά με τη Γραμματεία του Ειρηνοδικείου, προκειμένου ΝΑ ΥΠΑΡΧΕΙ ΣΥΝΝΕΝΟΗΣΗ για τον ορισμό της ώρας για τη λήψη της ένορκης βεβαίωσης.

δ) Η έκδοση και λήψη απογράφων.

ε) Η λήψη αντιγράφων αποφάσεων, πράξεων, διατάξεων, διαταγών, διαθηκών, σχετικών εγγράφων κλπ.

στ) Καταθέσεις δηλώσεων τρίτου**.**

ζ) Η διενέργεια αποποιήσεων κληρονομίας κληρονομιάς.

η) Η έκδοση πιστοποιητικών τα οποία θα χορηγούνται ηλεκτρονικά κατόπιν ηλεκτρονικής υποβολής του αιτήματος στο email gram@eirinodikeio-livadeias.gov.gr.

θ) Οι βεβαιώσεις γνησίου υπογραφής για τα συναινετικά διαζύγια και

ι)Η συζήτηση των αιτήσεων που αφορούν σε συναινετική ανάκληση, εξάλειψη και μεταρρύθμιση προσημείωσης υποθήκης θα διεξάγεται ενώπιον του Δικαστή Υπηρεσίας εγγράφως κατά τα προβλεπόμενα στο άρ. 161 Ν. 4764/2020 (ΥΑ 16737/30-3-2021, ΦΕΚ Β 1226/30-3-2021).

**Για την ασφαλέστερη εξυπηρέτηση και προς αποφυγή συγχρωτισμού, οι παραπάνω υπ’ αριθ. 3 α’ έως και ι’ ενέργειες, θα πραγματοποιούνται αποκλειστικά και μόνο κατόπιν προηγούμενης τηλεφωνικής συνεννόησης (ραντεβού) με τη Γραμματεία του Δικαστηρίου στα τηλ. 22610-29949 και 22610-29707.**

**4)** Σε περίπτωση που η συζήτηση υπόθεσης ματαιώθηκε λόγω των έκτακτων μέτρων προστασίας της δημόσιας υγείας από την πανδημία του κορωνοϊού COVID-19, θα επαναπροσδιορίζεται οίκοθεν και ο ορισμός της νέας δικασίμου θα γνωστοποιείται στο Δικηγορικό Σύλλογο Λιβαδειάς και, στις περιπτώσεις που διάδικος είναι και το Ελληνικό Δημόσιο, και στην Κεντρική Υπηρεσία του Ν.Σ.Κ.

**5)** Κάθε άλλο ζήτημα που δεν ρυθμίζεται στην παρούσα ή έχει κατεπείγοντα χαρακτήρα θα επιλύεται από τον Πρόεδρο Υπηρεσίας.

**6)** Τέλος, προς διασφάλιση της δημόσιας υγείας, ορίζονται τα παρακάτω αναγκαία υγειονομικά μέτρα για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19:

**1)** Υποχρεωτική χρήση μάσκας από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου.

**2)**Απαραίτητη η χρήση αντισηπτικού διαλύματος το οποίο είναι διαθέσιμο σε όλους τους χώρους του Ειρηνοδικείου.

**3)** Αυστηρή τήρηση απόστασης προσώπων κατ’ ελάχιστο όριο 1,5 μέτρου.

**4)** Ανώτατο όριο παρευρισκομένων εντός του ακροατηρίου: δέκα πέντε (15) άτομα (μη συμπεριλαμβανομένης της Σύνθεσης του Δικαστηρίου).

**5)** Ανώτατο όριο εισερχομένων στους χώρους των γραφείων: ένα (1) άτομο τη φορά.

 **Λιβαδειά, 12-04-2021**

 Ο Διευθύνων το Ειρηνοδικείο Λιβαδειάς

 ΚΩΝΣΤΑΝΤΙΝΟΣ ΚΕΦΑΛΑΣ

 ΕΙΡΗΝΟΔΙΚΗΣ Α΄